Cosby hoor vandeesweek sy lotBill Cosby by die Montgomery County-hof in Philadelphia, VSA tydens sy hofsaak (16 Junie 2017) Foto: AP Photo/Matt Slocum Bill Cosby sal vandeesweek gevonnis word en hy kan moontlik teen Dinsdagaand reeds agter tralies wees. Regter Steven O’Neill begin Maandag met die vonnisverrigtinge in Norristown, Pennsylvania. Hy sal die opsie hê om die onteerde komediant van enigiets tussen korrektiewe toesig en 30 jaar tronkstraf te vonnis. berig die Guardian. Cosby is in April skuldig bevind op drie aanklagte van seksuele aanranding nadat hy Andrea Constand in 2004 bedwelm en gemolesteer het. Omdat Cosby nie enige vorige skuldigbevindings het nie, beveel vonnisriglyne een tot vier jaar tronkstaf aan, maar O’Neill word nie daardeur verbind nie. Die regter sal ook moet besluit of Cosby as ŉ seksueel gewelddadige aanvaller geklassifiseer sal word en of hy op vrye voet mag bly hangende ŉ moontlik appèlaansoek, berig die USA Today. Staatsaanklaers sal na verwagting Cosby uitbeeld as ŉ seksuele aanvaller wat agter tralies behoort, terwyl Cosby se prokureurs na verwagting sal verwys na sy prestasies en liefdadigheidswerk, asook die feit dat hy byna blind en 81 jaar oud is. Constand en vyf ander vroue wat tydens Cosby se verhoor getuig het, mag moontlik ook tydens die verhoor getuig, alhoewel die regter ŉ versoek, om beëdigde verklarings van ander vroue wat Cosby ook van seksuele aanranding beskuldig, van die hand gewys het. “Ek hoop regtig hy kry tronkstraf. Hy is aanspreeklik vir sy optrede en dit is ŉ manier om te wys dat hy aanspreeklikheid aanvaar – of hy nou wil of nie,” het aanklaer Lise-Lotte Lublin aan Time gesê.